The written Greek Adolescent English as a Foreign Language corpus
Authors: Ξαργιά Μαρία 
Published: February 2023

Η παραγωγή γραπτoύ λόγου είναι μια πολύπλοκη δεξιότητα, στην οποία παρουσιάζουν δτσκολίες όχι μόνο όσοι γράφουν στη μητρική τους γλώσσα, αλλά και σε μια δεύτερη/ ξένη γλώσσα. Οι περισσότερες έρευνες που εξετάζουν την παραγωγή λόγου σε μια δεύτερη/ ξένη γλώσσα έχουν εστιάσει το ενδιαφέρον τους σε ενήλικες, αφήνοντας ανεξερεύνητη την ηλιακή περίοδο της εφηβείας. Η παρούσα έρευνα επιχειρεί να καλύψει αυτό το ερευνητικό κενό εξετάζοντας τον επιχειρηματικό γραπτό λόγο Ελλήνων μαθητών, 12-16 ετών, στην Αγγλική ως ξένη γλώσσα. Οι συμμετέχοντες, 353 Έλληνες έφηβοι μαθητές, συμπλήρωσαν το Quick Oxford Placement Test (UCLES, 2001), ένα σύντομο ερωτηματολόγιο, και έγραψαν επιχειρηματολογικές εκθέσεις. Οι χειρόγραφες εκθέσεις των μαθητών καταγράφηκαν σε ηλεκτρονική μορφή και δημιουργήθηκε ένα σώμα κειμένων 100.000 λέξεων, το οποίο περιλαμβάνει 507 εκθέσεις συνολικά (GAEFL). Η έρευνα έχει ως πρωταρχικό στόχο την χαρτογράφηση της ικανότητας των εφήβων Ελλήνων μαθητών να επιχειρηματολογούν στον γραπτό λόγο στην Αγγλική ως ξένη γλώσσα εστιάζοντας κυριώς στην ποιότητα των επιχειρημάτων τους και στη χρήση των επιμέρους δομικών συστατικών του επιχειρήματος: της Θέσης (Thesis), των Δεδομένων (Data), της Επικυρωτικής Αρχής (Warrant), και της Αντικρουσης (Rebuttal), διερευνώντας παράλληλα παράγοντες που μπορεί να επηρεάζουν την κατασκευή των επιχειρημάτων. Επίσης, η παρούσα έρευνα εξετάζει τις προτιμήσεις των μαθητών όσον αφορά το σημείο όπου εκφράζεται η Θέση μέσα στην έκθεση καθώς και τη χρήση γλωσσικών δεικτών που σχετίζονται με την διατύπωση προσωπικής άποψης. Πιο συγκεκριμένα, τα ερευνητικά ερωτήματα της διατριβής είναι: Ποιό είναι το προφίλ Ελλήνων εφήβων μαθητών όσον αφορά α) το σημείο όπου εκφράζεται η Θέση καθώς και τη χρήση κειμενικών δεικτών που εκφράζουν άποψη, β) την παραγωγή των δομικών συστατικών ενός επιχειρήματος (Θέση, Δεδομένα, Επικυρωτική Αρχή, Αντίκρουση), και γ) την ποιότητα των επιχειρημάτων τους; Επηρεάζουν η ηλικία των μαθητών, το επίπεδο γλωσσομάθειας στην Αγγλική γλώσσα, ο τύπος θέματος της έκθεσης, το σημείο όπου εκφράζεται η Θέση, η παροχή συμβουλών/ λύσεων, και η εκμάθηση μια δεύτερης ξένης γλώσσας την παραγωγή των δομικών συστατικών ενός επιχειρήματος (Θέση, Δεδομένα, Επικυρωτική Αρχή, Αντίκρουση) καθώς και την ποιότητα των επιχειρημάτων των μαθητών; Η ποιοτική μέθοδος χρησιμοποιήθηκε για την ανάλυση της παραγωγής επιχειρημάτων. Δημιουργήθηκε ένα μοντέλο ανάλυσης επιχειρημάτων το οποίο βασίστηκε κυρίως στο μοντέλο ανάλυσης επιχειρημάτων του Toulmin (2003), αλλά και στους Kuhn and Crowell (2011), και Wolfe και συνεργάτες (Wolfe et al., 2009; Wolfe & Britt, 2008). Η ποσοτική μέθοδος χρησιμοποιήθηκε για την ανάλυση του ερωτηματολογίου και του Quick Oxford Placement Test. Τα αποτελέσματα έδειξαν ότι οι μαθητές κατασκευάζουν επιχειρήματα μέτριας ποιότητας. Αν και οι περισσότερες εκθέσεις περιλαμβάνουν μια ξεκάθαρη διατύπωση της Θέσης, παρατηρήθηκε σημαντική αδυναμία στην παραγωγή των Δεδομένων και της Επικυρωτικής Αρχής. Σχετικά με τη χρήση της Αντίκρουσης, οι περισσότερες εκθέσεις εμφάνισαν μια «μεροληψία» όσον αφορά αντίθετες απόψεις (myside bias). Η ηλικία, το επίπεδο γλωσσομάθειας στην Αγγλική γλώσσα και ο τύπος του θέματος της έκθεσης ήταν οι πιο σημαντικοί παράγοντες που επηρέασαν την κατασκευή των επιχειρημάτων. Τα αποτελέσματα ερμηνεύονται μέσα από το πρίσμα σχετικής βιβλιογραφίας και ερευνών. Τέλος, συζητώνται οι παιδαγωγικές προεκτάσεις της έρευνας.